የአዲስ አበባ ከተማ ቀላል ባቡር ትራንስፖርት መጀመሩ  ታላቅ  ደስታ እንደፈጠረባቸው  የከተማው ነዋሪዎች ገለጹ
-የአዲስ አበባ ከተማ ቀላል ባቡር  ትራንስፖርት  አገልግሎት  መጀመሩ  ታላቅ  የደስታ ስሜት እንደፈጠረባቸው የተለያዩ አዲስ አበባ ከተማ  ነዋሪዎች  ገለጹ ።ዋልታ ኢንፎርሜሽን ማዕከል በሚኒሊክ አደባባይ የባቡር ጣቢያ አካባቢ ያነጋገራቸው የአዲስ አበባ ከተማ ነዋሪዎች እንደገለጹት የቀላል ባቡር ትራንስፖርት አገልግሎት በአዲስ አበባ  ከተማ  መጀመሩ  የከተማዋን  የትራንስፖርት  ችግር በከፊልም ቢሆን  የሚቀርፍ በመሆኑ  ልዩ  የደስታ ስሜት  እንደፈጠረባቸው ተናግረዋል ።የአዲስ አበባ ነዋሪ የሆነው አቶ ሃኑር አህመድ እንደገለጸው እሁድ ዕለት በይፋ ሥራ የጀመረው የአዲስ አበባ ቀላል ባቡር በታክሲ እጦት  ሲንገላታ ለነበረው  የከተማ  ነዋሪ  በመጠኑም ቢሆን  እፎይታን  የሠጠ መሆኑንና  በአንድጊዜ  ታክሲዎችን ሳይቀያይር  ወደ የሚፈለገው ቦታ መድረስ  በመቻሉ  መደሰቱን ተናግሯል ።ሌላው ወደ ቃሊቲ ለመሣፈር ባቡር በመጠበቅ ላይ እያለ አስተያየቱን  የሠጠው የአዲስ አበባ ከተማ ነዋሪ ወጣት ሄኖክ አለምሰገድ በበኩሉ እንደገለጸው በአዲስ ከተማ  ተግባራዊ የሆነው  የባቡር ትራንስፖርት እስኪ ጀመር ድረስ በጉጉት ሲጠብቀው እንደነበር ገልጾ አሁን አገልግሎቱ ሲጀምር  ከሚጠብቀው በላይ  ሆኖ እንዳገኘው ገልጿል ።ከእሁድ ጀምሮ በባቡሩ እየተሳፈረ መሆኑን የተናገረው ሌላው ወጣት ካሌብ ግርማ ደግሞ የባቡር  ትራንስፖርት መጀመሩ ለአዲስ አበባ ከተማ ልዩ ገጽታ የፈጠረ መሆኑን ጠቅሶ አገልግሎት  ከጀመረ አንስቶ ተሳፋሪዎች በባቡር ለመሳፈር ከሚጠበቀው በላይ የቆይታ ጊዜ እያሳለፉ እንደሚገኙ አመልክቷል ።ወጣት ያሬድ ጥላሁን በበኩሉ የባቡሩ ትራንስፖርት በመጀመሩ ምክንያት በርካታ የታክሲ የትራንስፖርት ተጠቃሚዎች የነበሩ የከተማው ነዋሪዎች ወደ የባቡሩ አገልግሎት በመግባታቸው የባቡር አገልግሎት ላይ ረጅም ሰልፎችን ማስተዋሉንና ባባቡር ውስጥም መጨናነቅ እየተታየ መምጣቱን  አስረድቷል ።የሳሪስ ነዋሪ የሆነችው ወጣት ሰርክ አዲስ አዲሱ የባቡር ትራንስፖርት በአዲስ አበባ መጀመሩ ትልቅ እመርታ  መሆኑን ገልጻ ብዛት ያለው የባቡር ትራንስፖርት ተጠቃሚን በፍጥነት  ሊያስተናግድ የሚያስችል  የሰው  ሃይል  መማሏት እንዳለበት ጠቁማለች።የአዲስ አበባ ቀላል ባቡር  አገልግሎት ከዘመኑ ጋር  የሚሄዱ ቴክኖሎጂዎችን  በውስጡ አካቶ  አገልግሎት መሥጠት የጀመረ  ልዩ የትራንስፖርት  አመራጭ መሆኑን  የአዲስ አበባ ነዋሪው  አቶ ሥጦታው ገብረ መስቀል ጠቁሞ  በአልፎ አልፎ ህዝብ  በሚበዛባቸው አካባቢዎች የሚያልፈው የባቡር መስመር ላይ ግን የእግረኛ መተላለፊያ እጥረት እንደሚታይ  አመልክቷል ።ለአዲስ አበባ  ከተማ ነዋሪዎች  አስተያየት ምላሽ  የሠጡት  የአዲስ አበባ  ቀላል ባቡር  ትራንዚት አገልግሎት  የህዝብ ግንኙነት  ዳይሬክተር አቶ አወቀ ሙሉ  በበኩላቸው  በአዲስ የሰሜን-ደቡብ አቅጣጫ የባቡር መሥመር ሥራ ከጀምረ አንስቶ የኢትዮጵያ ምድር ባቡር ኮርፖሬሽን  ሠራተኞችና የማኔጅመንት አባላት በባቡሩ ተሳፍረው የአገልግሎት አሠጣጡን በመገምገም   ያታዩትን ችግሮች በሙሉ ለመፍታት መዘጋጀታቸውን አብራርተዋል ።አንድ የአዲስ አበባ ቀላል ባቡር 317 ሰዎችን  የመጫን  አቅም እንዳለው የገለጹት አቶ አወቀ በአራቱ ቀናት ለአገልግሎት የተሠማሩት የባቡሮች ቁጥር 10 ብቻ መሆኑንና በሚቀጥለው ሳምንት 22  የሚደርሱ ባቡሮች  በሰሜን -ደቡብ  የባቡር መሥመር የሚሠማሩ በመሆኑ  የጭነት አቅሙን እንደሚያሳድገው  አስረድተዋል ።ለባቡር አገልግሎቱ የወጣው የዋጋ ተመን ብዙ ጥናት ተደርጎ ወደ ሥራ እንደተገባ የሚገልጹት  አቶ አወቀ  የመሠረተ ልማቱን ለመገንባት  ከወጣው ወጪ አንጻር  ሲታይ ዋጋው አጅጉን  አነስተኛ  መሆኑንና  የህብረተሰቡን  ሁኔታ ከግምት ውስጥ ያስገባና የከተማዋን የትራንስፖርት  ችግር ለመቅረፍ ብቻ ዓላማ ያደረ መሆኑን ተናግረዋል ።የአዲስ አበባ  ቀላል ባቡር የሚሠጠውን አገልገሎት ለመደጎም  በባቡሩ መሠረተ ልማቱ ዙሪያ  ለትራንስፖርት ተጠቃሚው አገልግሎት በመሥጠት ገቢ ሊያስገኙ የሚያስችሉ የተለያዩ  ስልቶችን  መንደፉንም አቶ አወቀ አያይዘው ገልጸዋል ።የአዲስ አበባ የቀላል ባቡር መስመር በሚያልፍባቸውና ከፍተኛ የህዝብ በሚንቀሳቀስባቸው  አካባቢዎች ላይ ጥናት በማካሄድ ተጨማሪ የእግረኛ መተላለፊያዎችን(ኦቨር ፓስ)  ለመገንባት ዕቅድ መያዙን የጠቆሙት አቶ አወቀ ህብረተሰቡ እግረኛ ማቋረጫዎችን በአግባቡ በመጠቀም  የባቡር ትራንስፖርቱን  የትራፊክ ደንብ በተከተለ መልኩ አገልግሎቱን እንዲጠቀም ጥሪ አቅርበዋል።የአዲስ  አበባ  ቀላል ባቡር ትራንዚት አገልግሎት እሁድና ሰኞ ቀናት ብቻ 10 የባቡሮችን በመጠቀም   34ሺ  485 ለሚሆኑ ተሳፋሪዎች  አገልግሎት  መሥጠቱን  የኢትዮጵያ የምድር ባቡር ኮርፖሬሽን  ያወጣው መረጃ ያመለክታል።የአዲስ አበባ ቀላል ባቡር ትራንዚት አገልግሎት በአጠቃላይ 41 ባቡሮች  አገልግሎት እንዲሠጡ  ዝግጅት ያደረገ ሲሆን  ሲ.አር.ኢሲ የተባለው የቻይና ኩባንያ  የጥገና አገልግሎቱንና ሺንዚን ሜትሮ ግሩፕ የተባለው ሌላኛው የቻይና ኩባንያ ደግሞ  የኦፕሬሽን ማኔጅመንቱን  ለሦስት ዓመታት ለመምራት ከኢትዮጵያ ምድር ባቡር  ኮሬፖሬሽን ጋር ተስማምተዋል ።